“Akademik litsey va kasb-hunar kollejlari boshqaruv, texnik, xizmat ko‘rsatuvchi va o‘quv-yordamchi xodimlarining namunaviy shtatlarini tasdiqlash to‘g‘risida”gi qarorga o‘zgartirishlar kiritish haqida

O‘zbekiston Respublikasi Prezidentining 2019-yil 6-sentabrdagi PF-5812-son “Professional ta’lim tizimini yanada takomillashtirishga doir qo‘shimcha chora-tadbirlar to‘g‘risida”gi Farmoniga muvofiq O‘zbekiston Respublikasi Oliy va o‘rta maxsus ta’lim vazirligi, Bandlik va mehnat munosabatlari vazirligi va Moliya vazirligi qaror qiladi:
 1. O‘zbekiston Respublikasi Oliy va o‘rta maxsus ta’lim vazirligi, Oliy va o‘rta maxsus ta’lim vazirligining Kasb-hunar ta’limi markazi, Bandlik va mehnat munosabatlari vazirligi, Moliya vazirligining 2018-yil 29-dekabrdagi 78-q/q, 13/qq, 32-q/q, 162-son “Akademik litsey va kasb-hunar kollejlari boshqaruv, texnik, xizmat ko‘rsatuvchi va o‘quv-yordamchi xodimlarining namunaviy shtatlarini tasdiqlash to‘g‘risida”gi qaroriga (ro‘yxat raqami 3119, 2019-yil 11-yanvar) (Qonun hujjatlari ma’lumotlari milliy bazasi, 14.01.2019-y., 10/19/3119/2469-son) ilovaga muvofiq o‘zgartirishlar kiritilsin.
 2. Mazkur qaror rasmiy e’lon qilingan kundan e’tiboran kuchga kiradi. 
 1. Qarorda:
 a) nomi va 1-banddagi “Akademik litsey va kasb-hunar kollejlari” degan so‘zlar “Akademik litsey, kasb-hunar maktabi, kollej va texnikumlar” degan so‘zlar bilan almashtirilsin;
 b) 2-band quyidagi tahrirda bayon etilsin:
 “2. Belgilansinki:
 Namunaviy shtatlar “Temurbeklar maktabi” harbiy-akademik litseylariga, Ichki ishlar vazirligi idoraviy akademik litseylariga, Toshkent davlat yuridik universiteti qoshidagi akademik litsey, yuridik texnikumlarga, imkoniyati cheklangan shaxslar uchun ixtisoslashtirilgan kasb-hunar maktablariga, olimpiya zaxiralari kollejlariga nisbatan tatbiq etilmaydi; 
 mazkur Namunaviy shtatlar akademik litsey va kasb-hunar maktablari uchun O‘zbekiston Respublikasi Davlat budjeti mablag‘lari hamda qonunchilikda taqiqlanmagan boshqa manbalar hisobidan, kollej va texnikumlar uchun tegishli vazirlik, idoralarning budjetdan tashqari mablag‘lari, o‘quvchilarni davlat buyurtmasi va to‘lov-kontrakt asosida o‘qitishdan tushadigan mablag‘lar hamda qonunchilikda taqiqlanmagan boshqa manbalar hisobidan joriy qilinadi;
 Namunaviy shtatlar joriy qilinishi munosabati bilan boshqaruv, texnik, xizmat ko‘rsatuvchi va o‘quv yordamchi xodimlar sonining qisqarishi qonun hujjatlarida belgilangan tartibda amalga oshiriladi;
 ayrim akademik litsey, kasb-hunar maktabi, kollej va texnikumlarning shtatlar jadvallarini tuzishda, ular faoliyatining o‘ziga xos xususiyatlaridan kelib chiqib, O‘zbekiston Respublikasi Oliy va o‘rta maxsus ta’lim vazirligi, Bandlik va mehnat munosabatlari vazirligi hamda Moliya vazirligi bilan kelishilgan holda Namunaviy shtatlarda ko‘zda tutilmagan lavozimlar va xodimlar soni belgilanishi mumkin.”; 
 v) 3-banddagi “Akademik litsey va kasb-hunar kollejlarining” degan so‘zlar “Akademik litsey, kasb-hunar maktabi, kollej va texnikumlarning” degan so‘zlar bilan almashtirilsin.
 2. Ilova mazkur o‘zgartirishlarning ilovasiga muvofiq tahrirda bayon etilsin.
 3. Mazkur o‘zgartirishlar O‘zbekiston Respublikasi Sog‘liqni saqlash vazirligi va Davlat soliq qo‘mitasi bilan kelishilgan. 
 Akademik litsey, kasb-hunar maktabi, kollej va texnikumlar boshqaruv, texnik, xizmat ko‘rsatuvchi va o‘quv-yordamchi xodimlarining namunaviy shtatlarida nazarda tutilmagan akademik litsey, kasb-hunar maktabi, kollej va texnikumlar (bundan buyon matnda ta’lim muassasalari deb yuritiladi) boshqaruv, texnik, xizmat ko‘rsatuvchi va o‘quv-yordamchi xodimlarining alohida lavozimlari mazkur Me’yorlarga muvofiq kiritiladi.
 1. Ta’lim muassasalari xodimlarining soni moliya yilining birinchi sanasi holatidagi kunduzgi, kechki va sirtqi ta’lim shakllarida ta’lim olayotgan o‘quvchilar kontingentidan kelib chiqib, sirtqi ta’lim o‘quvchilari uchun — 0,4 koeffitsiyentni qo‘llagan holda, akademik litsey, kasb-hunar maktabi, kollej va texnikumlar boshqaruv, texnik, xizmat ko‘rsatuvchi va o‘quv-yordamchi xodimlarining namunaviy shtatlariga muvofiq aniqlanadi. 
 Akademik litsey va kasb-hunar maktablarida o‘quvchilar kontingenti 1 051 nafardan ziyod bo‘lganda xodimlar soni tasarrufida ta’lim muassasalari bo‘lgan vazirlik yoki idora tomonidan O‘zbekiston Respublikasi Oliy va o‘rta maxsus ta’lim vazirligi (boshqa vazirlik va idoralar tizimidagi ta’lim muassasalari uchun), Bandlik va mehnat munosabatlari vazirligi hamda Moliya vazirligi bilan kelishilgan holda belgilanadi. 
 Kollej va texnikumlarda o‘quvchilar kontingenti 1 051 nafardan ziyod bo‘lganda xodimlar soni bo‘ysunuvi bo‘yicha tegishli vazirlik va idora bilan kelishilgan holda belgilanadi.
 2. Ta’lim muassasalarida, ulardagi o‘quvchilar sonidan kelib chiqib, psixolog lavozim birligi quyidagicha belgilanadi:
 jami o‘quvchilar soni 250 nafargacha — 1,0 birlik;
 jami o‘quvchilar soni 250 nafardan 800 nafargacha — 1,5 birlik;
 jami o‘quvchilar soni 800 nafardan 1600 nafargacha — 2,0 birlik;
 jami o‘quvchilar soni 1 600 nafardan 3000 nafargacha — 2,5 birlik;
 jami o‘quvchilar soni 3 000 nafar va undan ortiq bo‘lsa — 3,0 birlik.
 3. Ta’lim muassasasining o‘quv rejasida o‘quv-laboratoriya amaliy mashg‘ulotlar o‘tkazilishi ko‘zda tutilgan hamda amaliy mashg‘ulotlar o‘tkazilish uchun jihozlangan o‘quv-laboratoriya xonasi mavjud bo‘lsa, har bir o‘quv-laboratoriya xonasi uchun 1,0 birlik laborant lavozimi kiritiladi.
 4. Yuriskonsult lavozimi O‘zbekiston Respublikasi Vazirlar Mahkamasining 2017-yil 1-maydagi 250-son “O‘zbekiston Respublikasi Prezidentining “Yuridik xizmat faoliyatini tubdan takomillashtirish chora-tadbirlari to‘g‘risida” 2017-yil 19-yanvardagi PQ-2733-son qarorini amalga oshirish chora-tadbirlari haqida”gi qaroriga muvofiq belgilanadi.
 5. Ta’lim muassasasining garderob xonasidagi mavjud 250 ta va undan ortiq jihozlangan kiyim saqlash joylari uchun — 1,0 birlik garderobchi (kiyim saqlovchi) lavozimi mavsumiy 5 oyga kiritiladi.
 6. Hovli supuruvchi lavozimi ta’lim muassasaning qoplama to‘shalgan har 2 500 kv. metr maydoni uchun 1,0 birlik hisobidan kelib chiqqan holda (0,5 birlikdan kam bo‘lmagan holda) kiritiladi. 
 7. Ta’lim muassasasining mevali bog‘, gulzor va ko‘kalamzorlashtirilgan 0,5 ga dan 2,0 ga gacha maydoni uchun — 1,0 birlik, keyingi har 2,0 ga maydon uchun — 1,0 birlik bog‘bon lavozimi kiritiladi (ta’lim muassasasining ijaraga bergan maydoni bundan mustasno).
 8. Ta’lim muassasasini kecha-kunduz qo‘riqlash uchun dam olish va bayram kunlari hamda ta’til davrida har bir o‘rin almashish ish vaqti hisobga olingan holda har bir kirish darvozasi postiga 4,0 birlik qorovul lavozimi kiritiladi. Bunda ta’lim muassasasi hududidan tashqarida joylashgan binolarning ham har bir darvoza posti uchun alohida 4,0 birlik qorovul lavozimi kiritiladi.
 9. Bino, inshootlar va jihozlarni joriy ta’mirlovchi va xizmat ko‘rsatuvchi:
 elektromontyor lavozimi 700 tagacha yoritish nuqtalari (ta’lim muassasasi balansida bo‘lgan ko‘cha yoritish nuqtalari ham hisoblanadi) uchun — 0,5 birlik, yoritish nuqtalari 700 dan ortiq bo‘lsa, 1,0 birlik; 
 chilangar lavozimi — suv quvurlari, kanalizatsiya va issiqlik quvvati bilan jihozlangan har 2 800 kv.m maydon uchun — 1,0 birlik (biroq, 2,0 birlikdan ortiq bo‘lmagan holda); 
 duradgor lavozimi — ta’lim muassasasi binosining foydalaniladigan 3 500 kv.m va undan ortiq maydoni uchun — 1,0 birlik (biroq, 1,0 birlikdan ortiq bo‘lmagan holda) kiritiladi. 
 Muassasa balansidagi binolarning ekspluatatsiya ishlari ixtisoslashtirilgan tashkilot tomonidan shartnoma asosida amalga oshirilganda, inshootlar va jihozlarni joriy ta’mirlovchi va xizmat ko‘rsatuvchi ishchilar lavozimlari kiritilmaydi. 
 10. Binolarning ichki qismi, shu jumladan xizmat xonalari, yo‘laklar, zinapoyalar, faollar zali va sport zali hamda o‘quv-auditoriya (yotoqxonaning o‘quvchilar yotadigan xonalari bundan mustasno) maydonini tozalovchi farrosh lavozimi har 700 kv. m tozalash maydoni uchun — 1,0 birlik hisobidan kelib chiqqan holda kiritiladi.
 11. Uy-joy kommunal xo‘jalik tizimiga o‘tkazilmagan ta’lim muassasalarida isitish mavsumida (5 oy) o‘t yoquvchi lavozimi:
 lokal isitish tizimida ko‘mir, torf, mazut va hokazolar bilan isitiladigan har bir qozonxonaga har bir o‘rin almashish ish vaqti uchun — 2,0 birlikdan, tabiiy gaz yoqilg‘isi bilan ishlaydigan har bir qozonxonalarda (qozonxona hajmidan qat’i nazar) har bir o‘rin almashish ish vaqti uchun — 1,0 birlikdan;
 alohida kichik qozonlari bilan isitiladigan har bir alohida manzilda joylashgan binolar majmuasiga har bir o‘rin almashish ish vaqti uchun qozonlar soni 6 tagacha bo‘lsa — 1,0 birlikdan, 6 va undan ortiq bo‘lsa — 2,0 birlikdan; 
 alohida kichik qozonlar bilan isitiladigan har bir alohida manzilda joylashgan binolar majmuasiga har bir o‘rin almashish ish vaqti uchun qozonlar soni 6 tagacha bo‘lsa — 1,0 birlikdan, 6 va undan ortiq bo‘lsa — 2,0 birlikdan (bunda har bir o‘rin almashish ish vaqti uchun — 1,0 birligi yil davomida saqlanadi);
 isitish pechlari orqali isitiladigan muassasalarda har 10 dona pech uchun — 1,0 birlikdan va keyingi har 5 — 9 dona pech uchun qo‘shimcha 0,5 birlikdan (biroq, 0,5 birlikdan kam bo‘lmagan holda) kiritiladi. 
 12. Ta’lim muassasasida 1,0 birlik muassasa binosiga kompleks xizmat ko‘rsatuvchi va binolarni joriy ta’mirlash ishchisi lavozimi doimiy kiritiladi.
 13. Tarbiyachi lavozimi dam olish va bayram kunlarida har bir o‘rin almashish ish vaqti hisobga olingan holda, ta’lim muassasasi yotoqxonasida yashovchi o‘quvchilar 75 nafargacha bo‘lganda — 1,0 birlik, keyingi har 100 nafar o‘quvchi uchun qo‘shimcha 1,0 birlik hisobidan kiritiladi.
 14. Xo‘jalik bekasi lavozimi ta’lim muassasasi yotoqxonasida yashovchi o‘quvchilar soni 100 nafar va undan ortiq bo‘lganda, 1,0 birlik kiritiladi.
 15. Liftchi lavozimi bir binoda joylashgan va foydalanilayotgan har bir lift yoki liftlar guruhiga har bir o‘rin almashish ish vaqti uchun — 1,0 birlik (biroq 2,5 o‘rin almashish ish vaqtidan ortiq bo‘lmagan holda) kiritiladi. 
 16. Ta’lim muassasasining har bir alohida joylashgan yotoqxonasida yashovchi o‘quvchilar soni 50 nafar va undan ortiq bo‘lsa, ularning har bir o‘rin almashish ish vaqti uchun — 1,0 birlik (biroq 4,0 o‘rin almashish ish vaqtidan ortiq bo‘lmagan holda) yotoqxona navbatchisi lavozimi kiritiladi.
 17. Ta’lim muassasasi balansida mavjud, o‘quv mashqiga mo‘ljallanmagan soz holatdagi har bir avtotransport vositasi uchun — 1,0 birlik haydovchi lavozimi kiritiladi. Bunda, budjetdan tashqari mablag‘lar hisobidan sotib olingan avtotransport vositasi uchun haydovchi lavozimi mos ravishda budjetdan tashqari mablag‘lar hisobidan saqlanadi.
 18. Ta’lim muassasasi o‘quvchilarining turli xil tadbirlarda xavfsiz qatnashishini ta’minlash uchun mo‘ljallangan maxsus avtotransport (avtobus, mikroavtobus) vositasi mavjud bo‘lsa, 1,0 birlik avtobus haydovchisi lavozimi kiritiladi.
 19. Chet tili chuqurlashtirilib o‘qitiladigan akademik litseylarda 1,0 birlik chet tillari bo‘yicha direktor o‘rinbosari lavozimi kiritiladi. 
 20. Yangi tashkil etilayotgan (mukammal ta’mirlash, rekonstruksiya ishlari amalga oshirilayotgan) ta’lim muassasalarida direktor — 1,0 birlik, direktorning o‘quv ishlari bo‘yicha o‘rinbosari — 0,5 birlik, direktorning moliya-iqtisod ishlari bo‘yicha o‘rinbosari — 0,5 birlik, xo‘jalik mudiri — 0,5 birlik, bosh buxgalter — 0,5 birlik, kadrlar bo‘yicha inspektor — 0,5 birlik, katta usta — 0,5 birlik, qorovul va farrosh lavozimlari o‘quv yili boshlangunga qadar (biroq, 6 oydan oshmagan holda) kiritilishi mumkin. 
 O‘quvchilari mavjud bo‘lmagan ta’lim muassasalarida, direktor lavozimi — 1,0 birlik, bosh buxgalter lavozimi — 0,5 birlik va qorovul lavozimi ta’lim muassasasi faoliyatini boshlagunga qadar kiritiladi.
 21. Akademik litseylarda o‘quv mashg‘ulotlaridan tashqari turli yo‘nalishdagi to‘garak mashg‘ulotlari tashkil etiladigan bo‘lsa, har bir to‘garakda 26 nafar va undan ortiq o‘quvchilar uchun — 1,0 birlik to‘garak rahbari lavozimi (biroq 3,0 birlikdan ortiq bo‘lmagan holda) kiritiladi. 
 22. Ta’lim muassasasining amaliyot o‘taydigan har bir guruhi uchun — 1,0 birlik ishlab chiqarish ta’limi ustasi lavozimi kiritiladi. 
 23. Ta’lim muassasasida amaliyot o‘taydigan o‘quvchilar soni 200 nafardan oshganda, 1,0 birlik katta usta lavozimi kiritiladi.
 24. Ta’lim muassasasida o‘quv amaliyotida foydalanishga yaroqli jihozlangan ustaxonasi mavjud bo‘lsa, 1,0 birlik ustaxona mudiri lavozimi kiritiladi.
 25. O‘zbekiston Respublikasi Vazirlar Mahkamasining 2018-yil 31-maydagi 408-son qarori bilan tasdiqlangan Avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish bo‘yicha nodavlat ta’lim xizmatlari ko‘rsatish faoliyatini litsenziyalash tartibi to‘g‘risidagi nizomda belgilangan tartibda hisobga olingan ta’lim muassasalarining o‘quv mashqi uchun mo‘ljallangan har bir soz holatdagi avtotransport vositasi, shu jumladan ushbu maqsadda ijaraga olingan transport vositalari uchun yillik yuklamasi 1 500 soat hisobidan kelib chiqqan holda — 1,0 birlikdan avtotransport vositalarini boshqarish bo‘yicha ishlab chiqarish ta’limi ustasi (avtotransport vositasini boshqarishni o‘rgatuvchi) lavozimi kiritiladi. 
 26. O‘zbekiston Respublikasi Vazirlar Mahkamasining 2019-yil 17-apreldagi 325-son qarori bilan tasdiqlangan Traktorchi-mashinistlarni tayyorlash va qayta tayyorlash, ta’lim muassasalarini hisobga olish, imtihonlarga kirish va uni o‘tkazish hamda qishloq xo‘jaligi, melioratsiya va yo‘l-qurilish texnikalarini boshqarish huquqini beruvchi traktorchi-mashinist guvohnomasini berish tartibi to‘g‘risidagi nizomda belgilangan tartibda hisobga olingan ta’lim muassasasining o‘quv mashqi uchun mo‘ljallangan har bir soz holatdagi traktor (buldozer, kombayn va boshqa o‘ziyurar qishloq xo‘jaligi texnikasi), shu jumladan ushbu maqsadda ijaraga olingan mashq texnikasi uchun yillik yuklamasi 1 500 soat hisobidan kelib chiqqan holda — 1,0 birlikdan texnikani boshqarish bo‘yicha ishlab chiqarish ta’limi ustasi lavozimi (mashq texnikasini boshqarishni o‘rgatuvchi) kiritiladi. 
 27. Ta’lim muassasasida o‘quvchilarning amaliy va o‘quv mashg‘ulotlari uchun mo‘ljallangan ta’lim jarayonida foydalaniladigan soz holatdagi transport vositalari va texnikalari (avtotransport vositalari, traktorlar, buldozer, kombaynlar) 10 ta va undan ortiq bo‘lsa, 1,0 birlik mexanik lavozimi kiritiladi. Qishloq xo‘jaligi sohasi bo‘yicha mutaxassislar tayyorlaydigan ta’lim muassasalarida mexanik lavozimi bir vaqtning o‘zida garaj mudiri bo‘lib hisoblanadi.
 28. Xalqaro hamkorlik bo‘yicha mutaxassis lavozimi kollej va texnikumlarda xorijiy davlatlarning ta’lim muassasalari bilan hamkorlikda qo‘shma ta’lim dasturlari amalga oshirilgan va hamkorlikda qo‘shma bo‘limlar (fakultetlar) belgilangan tartibda tashkil etilgan bo‘lsa, 1,0 birlik hisobida kiritiladi.
 29. Ta’lim muassasasida o‘quvchilarning amaliy va o‘quv mashg‘ulotlari uchun mo‘ljallangan ta’lim jarayonida foydalaniladigan soz holatdagi jihozlar (stanoklar, mashinalar, tikuv mashinalari, tibbiyot texnikalari) mavjud bo‘lganda 30 ta jihozga 1,0 birlik ta’mirlovchi-chilangar lavozimi kiritiladi. 
 30. Ta’lim muassasasi yotoqxonasida kutubxona shaxobchasi tashkil etilgan bo‘lsa 0,5 birlik kutubxonachi lavozimi qo‘shimcha kiritiladi.
 31. Buxgalter (o‘quvchilarni ovqatlantirishni hisobga olish bo‘yicha) lavozimi o‘quvchilar uchun ovqatlanish tashkil etilgan akademik litsey va kasb-hunar maktablarida 1,0 birlikdan kiritiladi.
 32. Kechki (smenali) ta’lim uchun o‘quv-metodik ishlar bo‘yicha uslubchi lavozimi kechki (smenali) ta’lim tashkil etilgan ta’lim muassasalarida 1,0 birlik hisobida kiritiladi. 
 33. Ta’lim muassasasi hududida joylashgan tashqi hojatxonalarni tozalovchi farrosh lavozimi har biri alohida turuvchi 8 va undan ko‘p o‘rinli hojatxona uchun 1,0 birlik hisobida kiritiladi.
 34. Sirtqi bo‘lim boshlig‘i lavozimi ta’lim muassasalarida sirtqi ta’lim mavjud bo‘lgan hollarda quyidagicha kiritiladi:
 Sirtqi bo‘lim o‘quvchilari soni 300 nafargacha bo‘lganida — 0,5 birlik;
 Sirtqi bo‘lim o‘quvchilari soni 301 nafar va undan ortiq bo‘lganda — 1,0 birlik. 
 35. Sirtqi bo‘lim uslubchisi lavozimi ta’lim muassasalarida sirtqi ta’lim mavjud bo‘lgan hollarda quyidagicha kiritiladi:
 Sirtqi bo‘lim o‘quvchilari soni 300 nafargacha bo‘lganida — 0,5 birlik;
 Sirtqi bo‘lim o‘quvchilari soni 301 nafardan 750 nafargacha bo‘lganida — 1,0 birlik; 
 Sirtqi bo‘lim o‘quvchilari soni 751 nafar va undan ortiq bo‘lganda — 2,0 birlik. 
 36. Kechki (smenali) ta’limda masofadan turib o‘qitish uchun Masofaviy ta’limni tashkil etish bo‘limi joriy etilishi mumkin.
 Bunda bo‘lim boshlig‘i va uslubchi lavozimlari:
 kechki (smenali) ta’limda o‘quvchilari soni 300 nafargacha bo‘lganida — 0,5 birlik; 
 kechki (smenali) ta’limda o‘quvchilari soni 301 nafar va undan ortiq bo‘lganda — 1,0 birlik hisobida kiritiladi.
 37. Ushbu Me’yorlar asosida tuziladigan shtatlar jadvalini ro‘yxatdan o‘tkazish uchun taqdim qilishda, unga ta’lim muassasalarining asosiy ishlab chiqarish ko‘rsatkichlari to‘g‘risidagi ma’lumotlar (o‘quvchilar kontingenti, binolar soni, maydonlar hajmi, filiallar (agar mavjud bo‘lsa) to‘g‘risidagi ma’lumotlar) ta’lim muassasasi direktori va bosh buxgalter tomonidan imzolangan holda ilova qilinadi.
 38. Ta’lim muassasasi shtat jadvalining Akademik litsey, kasb-hunar maktabi, kollej va texnikumlar boshqaruv, texnik, xizmat ko‘rsatuvchi va o‘quv-yordamchi xodimlarining namunaviy shtatlari va mazkur Me’yorlarga muvofiq tuzilishi yuzasidan javobgarlik shaxsan ta’lim muassasasi direktori va bosh buxgalteri zimmasiga yuklatiladi.”.